Angarsk

**Angarsk** () om Venäman lidn da lidnümbrik Irkutskan agjan suves. Se om agjan kahtenz' surtte lidnümbrik i koumanz' surtte lidn, Irkutskan lodehline ezilidn.

## Istorii
Eländpunktan aluz om pandud Transsibal *Maisk*-radnikžiloks vl 1946 pästmaha nozolad poltust kivivoišpäi saksan reparacijan mašiništol. *Angarsk* sai lidnan statusad vn 1951 30. päiväl semendkud, nimitihe jogen mödhe. Šingotihe himižen sarakon keskuseks, vn 1959 rahvahanlugemine fiksirui 134 390 eläjad. Vll 1993−1997 Angarskan rajon oli olmas. Sädihe lidnümbrikod vl 2015 lidnaspäi enččenke rajonanke.

Angarsk šingotase kivivoihimižen i himižen sarakon tegimil (poltuz, voi, voižimed, heretused, bazižed substancijad), elektrolizan kombinatal (uranan küllästamine, katalizatorad), sauvondmaterialiden edheotandoil (cement, gazbeton, torved, metalližkonstrukcijad) i sömtegimištol.

## Geografijan andmused

Lidn sijadase Angar- i Kitoi-jogiden keskes i niiden ühthejoksmusenno. Angar jokseb päivnouzmaižeks röunaks (, hura rand), Kitoi om päivlaskmaižeks röunaks ( 316 km pitte, , jogen oiged rand), 425 m ü.m.t. keskmäižel korktusel. Voib nähta Päivnouzmaižen Sajanan Kitoin Gol'cad-mägisel'gad poudal päiväl.

Matkad Irkutskan röunhasai om kümne kilometrad suvipäivnouzmha orhal. Toižed lähembaižed lidnad oma Šelehov 25 km suvhe orhal i Sibirin Usol'je kaks'kümne kilometrad lodeheze orhal.

## Tobmuz
Lidnanvuitte Meget-žilo (8 918 rist. vl 2014, tel Irkutskannoks), seičeme žilod, koume küläd da kaks' zajimkad mülüdas lidnümbrikho Angarskan ližaks. Lidnümbrikon pind — 1 150 km².

Lidnümbrikon tobmuden pämez' om sen mer (Administracijan pämez'). Sergei Petrov om meran radnikusel vn 2015 semendkuspäi (uden ümbrikon alusenpanendan aigaspäi). Lidnan Duman ezimez' om Aleksandr Gorodskoi vn 2015 semendkuspäi.

## Eläjad
Vn 2010 Venäman rahvahanlugemižen mödhe lidnan eläjiden lugu oli 233 567 ristitud, vn 2021 — 221 296 ristitud. Kaik 226 374 eläjad oli lidnas i 238 508 eläjad kaikes lidnümbrikos vl 2017. Kaikiš suremb lidnan ristitišt oli enamba 260 tuhad eläjid vll 1987−2001 (269 000 eläjid vll 1991−1993).

Ortodoksižen hristanuskondan Eläban Eziauguižen Stroican päjumalanpert' (om saudud vll 1995−2006), Jumalanmaman pühän Emäganpäivän jumalanpert' i časoun' oma saudud lidnas. Protestantizman jumalanpertid oma letud. Islaman «Al' Furkan»-pühäpert' om avaitud.

Lapsiden opendusen aluzkundad oma päivkodid, keskškolad.

## Transport
Avtobusad, tramvaid, ezilidnelektrojonused (viž stancijad) da taksid oma kundaližeks transportaks lidnas.

Lähembaine lendimport sijadase Irkutskas.

## Galerei

Памятник политкаторжанам в Ангарске.jpg|Muštnik oigetud katargha politižile türmatud mehile (2019)
Свято-Троицкий кафедральный собор (Ангарск).jpg|Eläban Eziauguižen Stroican päjumalanpert', vn 2012 nägu
Ангарская государственная техническая академия.jpg|Angarskan valdkundaline tehnine universitet (2011, ende akademii)
ДК Нефтехимиков, Ангарск.jpg|«Neftehimik»-kul'turkeskuz (2019, *Kivivoihimik*)
Большая Арена Ермак.jpg|«Jermak»-sportkeskusen Sur' Aren (2012)
Angarsk. Celebration (WR).tif|Praznuičend Angarskas (2001). Lidnan počtamt om tagamal huralpäi
Angarsk railway station.jpeg|*Angarsk*-päraudtestancijan sauvuz vl 2011


## Homaičendad


## Irdkosketused
* Lidnan Duman oficialine sait (''duma-angarsk.ru''). 
* Lidnan Administracijan oficialine sait (''angarsk-adm.ru'').